CONSTITUȚIA PASTORALĂ PRIVIND BISERICA 
ÎN LUMEA CONTEMPORANĂ GAUDIUM ET SPES 


Pr. lect. univ. Lucian Farcaş 
Institutul Teologic Romano-Catolic, laşi 


Conciliul al II-lea din Vatican a realizat o deschidere multiplă, care merge 
dincolo de Biserica Romano-Catolică. Având în vedere documentele elabo- 
rate, s-ar putea vorbi despre trei mişcări marcante ale acestei deschideri: 
apropierea de izvoarele credinţei creştine, întâlnirea cu creştinii necatolici 
şi inițierea dialogului cu „lumea ”. Constituţia pastorală privind Biserica 
în lumea contemporană a fost ultimul document al acestei adunări biseri- 
ceşti. A fost şi este documentul cel mai cuprinzător promulgat vreodată de 
un conciliu. În modul de a pune problemele şi în metoda de abordare, Con- 
stituția este neobişnuită şi nouă. Din acest motiv, etapele de consiliere şi de 
formulare a textelor au fost deosebit de dificile. Constituţia pastorală Gau- 
dium et spes a cunoscut şi cele mai multe critici, deja în aula unde se des- 
făşurau lucrările Conciliului şi mult mai mult în perioada de după 1965. 
Ţinându-se cont de faptul că acest document a fost elaborat şi votat sub o 
anumită presiune a timpului, mulți sunt aceia care consideră respectivul 
document responsabil pentru profunda „criză” ce a zdruncinat viața Bise- 
ricii în timpul care a urmat după lucrările conciliare. 

Chiar şi numai aceste aprecieri diferite constituie deja un motiv suficient 
pentru ca, la patruzeci de ani de la promulgare, să se acorde documentului 
o atenție deosebită. Analiza constituției pastorale poate fi împărțită în pa- 
tru tematici principalei: 1. Procesul devenirii constituţiei pastorale; 2. Fisuri 
interne în Gaudium et spes; 3. „Criza” postconciliară în întoarcerea spre 
lume; 4. Noi interpretări în contextul unor situaţii schimbate?. 


1 Această prezentare are la bază un material pregătit de cardinalul Karl Lehman, co- 
laborator apropiat al cunoscutului teolog german Karl Rahner SJ, renumit pentru contri- 
buţia sa la lucrările Conciliului al II-lea din Vatican. Este vorba de Christliche Weltveran- 
twortung zwischen Getto und Anpassung. Vierzig Jahre Pastoralkonstitution „Gaudium et 
Spes”. Textul a fost prezentat prima dată într-o conferinţă festivă la „Katholische Privatu- 
niversităt Linz”, la data de 25 ianuarie 2005. Textul este redat parţial ca material tradus, 
dar totodată completat cu explicaţii, adaptări şi prelucrări. 

2 Pentru lectura celor prezentate aici se presupune că textul Constituţiei este cunoscut 
în profunzime, chiar dacă în primele două părţi se va vorbi în principal despre conținuturile 
documentului. 

1. Geneza şi evoluţia Constituţiei pastorale 


Apariția Constituţiei pastorale este în strânsă legătură cu însăşi istoria 
Conciliului. Acest document nu figura în planul comisiei pregătitoare, deşi 
aceasta a prelucrat 70 de aşa-zise schemata. Decizia privind Constituţia 
pastorală Gaudium et spes era singurul proiect pe care Papa Ioan al XXIII-lea 
l-a dorit în mod expres. Din acest motiv, nu este de mirare că munca la 
acest text a început destul de devreme. Când cele 70 de proiecte, la sfârşitul 
primei perioade a adunărilor din decembrie 1962, au fost reduse la 17, ul- 
tima schiță purta numele „despre prezența eficace a Bisericii în lume”. Din 
acest motiv, documentul a purtat mult timp numele de „Schema XVII”. 
Proiectul îşi propunea să prezinte una dintre misiunile principale ale Con- 
ciliului. Curând s-a văzut o corelaţie fundamentală între medierea Bisericii 
privind natura ei proprie şi deschiderea ei față de problemele şi nevoile 
vieţii prezente. În acest fel, s-a văzut destul de timpuriu că ambele teme 
mari — Ecclesia ad intra şi Ecclesia ad extra, prezentate ca atare deja în 
primul program al cardinalului Suenens - cer să fie tratate împreună şi au 
nevoie una de alta ca punctele de focalizare ale unei elipse. 

Aşa-numitul raport de tensiune nu a fost lipsit de probleme, însă era 
tipic pentru situație: trebuia pornit de la experiența unei Biserici care, în 
luptele şi greutăţile din perioada modernă, s-a păstrat în mare parte nea- 
tinsă printr-o poziţie de apărare şi retragere, însă pentru aceasta a trebuit 
mai degrabă să accepte întârzierea unei întâlniri vitale cu cultura contem- 
porană şi cu problemele sociale. Catolicismul din perioada istoriei moderne 
devenise o cetate puternică, care păstra în interiorul Bisericii adevărata 
credință şi eficiența organizatorică, dar care trebuia să accepte condiția de 
a fi ruptă de marile probleme controversate ale vieții actuale. În fond, 
aproape toate provocările mari dintre credință şi cultură, dintre Biserică şi 
societate din perioada modernă pot fi descrise ca situaţii elementare de 
conflict între păstrarea identităţii şi capacitatea de a dialoga cu lumea, în- 
cepând de la conflictul declanşat de cazul Galilei şi până la luptele amare 
pentru dreptul la patrie a metodei critice în teologie din timpul crizei mo- 
dernismului de la începutul secolului al XX-lea. 

Aşa stând lucrurile, până la Conciliul al II-lea din Vatican s-au adunat o 
serie întreagă de conflicte în diferite forme: raportul față de democraţie, 
garantarea libertăţii religioase, răspunsul la problemele sociale, noile pro- 
bleme filozofice, rolul laicului adult, ştiinţele naturale şi teologia, aprecierea 
tehnicii şi raportul față de civilizația modernă. Dacă între diferitele domenii 
nu mai domnea o duşmănie nemijlocită, totuşi acest raport era marcat de 
nesiguranţă, indiferenţă şi neîncredere. În realitate, era destul de necatolic 
faptul că dualismul dintre o Biserică ce se închidea grijuliu în sine şi o 

lume lăsată în seama ei determina aspectul fundamental al acestui raport. 
Hans Urs von Balthasar vorbea deja cu mulţi ani înainte de Conciliu de 
„şlefuirea bastioanelor”: şi, prin aceasta, atingea cu zece ani mai devreme 
problema principală a plănuitului document conciliar. 

Ideea de a cuprinde într-un mare, nou proiect toate problemele actuale 
ale orientării creştine în lumea de astăzi s-a dovedit a fi de la început o 
inițiativă neobişnuit de curajoasă. Unei orientări spre interior, aproape de 
factură narcisistă, trebuia să i se contrapună o deschidere misionară. În 
locul unei practici autoritare, s-a pus accentul pe dialog. În locul prevalării 
pentru drepturile şi privilegiile proprii, a intrat slujirea. Oportunitatea so- 
cială trebuia să fie restrânsă prin prioritatea dimensiunii personale. Nu 
trebuia să mai domine un concept abstract despre natură, ci privirea senină 
asupra realității omului şi a istoriei. Printre temele de discuție deosebit de 
delicate, erau atitudinea Bisericii față de progresul tehnic şi relația spe- 
ranței creştine față de transformarea întregii vieţi, aflată în plină ascensi- 
une. Între acestea şi-a făcut loc într-o anumită situaţie temporal-istorică 
problema reconcilierii dintre creştinism şi modernitate. În acest context 
problemele legate de sărăcia aşa-zisei Lumi a Treia şi de garantarea păcii 
pentru omenire au intrat în prim plan. Din partea Bisericii trebuia să fie 
formulată din nou relaţia ei față de cultura contemporană şi față de ştiin- 
tele moderne. 

Totuşi, procesul de pregătire al acestui proiect era neobişnuit de dificil 
din foarte multe motive. Problemele au apărut mai întâi din îndoială, şi 
anume, dacă un conciliu ecumenic, care în tradiția Bisericii decide în mod 
obişnuit numai asupra unor circumstanțe concrete urgente ale credinţei, 
respectiv ale învățăturii şi disciplinei bisericeşti, ar putea să se ocupe de 
probleme foarte discutate la nivel social, cultural şi relevante din punct de 
vedere politic, şi asta, în mod necesar cu autoritatea doctrinară. Cu greu 
existau modele pentru un astfel de document. Cel mult, se putea lua drept 
comparaţie stilul schimbat din noile enciclice ale papilor Ioan al XXIII-lea 
- Pacem in terris, 1963 — şi Paul al VI-lea — Ecclesiam suam, 1964. Înainte 
de toate, se putea pune anticipata întrebare de unde trebuia să ia magiste- 
riul criterii din izvoarele discursului bisericesc pentru a oferi orientări per- 
tinente în cadrul dezbaterilor controversate şi pline de conflict ale lumii de 
astăzi. Pentru rezolvarea acestor întrebări nu era nici ştiinţa teologică toc- 
mai suficient de pregătită. Pe de o parte, domina un stil abstract şi rupt de 
istorie în modul de a privi „natura” umană, pe de altă parte, se cerea o 


3 Este vorba despre lucrarea Schleifung der Bastionen, publicată în 1952, în care autorul 
ridică problema conţinutului tradiției şi a formei în care aceasta este transmisă oamenilor de 
astăzi. Cf. Benedikt BARTH, „Die Last der Tradition — Hans Urs von Balthasar zum Hundert- 
sten”, MFThK (August 2005) / www.theologie-und-kirche.de/balthasar.html / 22.05.2006. 

revizuire nu numai din partea modului biblic de a gândi în fața noilor re- 
zultate, ci se impuneau în prim-plan şi datele empirice. Astfel, a apărut o 
anumită discuţie aprinsă în privința integrării reflecțiilor dogmatice şi a 
modurilor empirice de cunoaştere. Temele de teologie morală se aflau într-un 
anume fel între aceste tensiuni. În ciuda celei mai bune intenții, existau 
probleme şi într-un alt domeniu: se vorbea, ce-i drept, despre aspectele de 
importanță centrală ale lumii moderne, însă laicii cu adevărat competenţi 
au fost chemați pentru consiliere la aceste proiecte destul de târziu. 

Aceste aporii s-au văzut chiar de la început. Comisia mixtă, constituită 
din comisiile existente deja pentru doctrina credinței şi a moralei şi pentru 
apostolatul laicilor, era mai întâi prea mare cu cei 60 de membri. Cei mai 
mulți şi mai importanți membri ai Comisiei teologice au fost atât de solici- 
taţi în primele perioade ale Conciliului, datorită muncii intensive la consti- 
tuţiile Lumen gentium şi Dei Verbum, precum şi la Decretul despre ecume- 
nism, Unitatis redintegratio, încât grija simultană față de această misiune 
cu totul dificilă a dat înapoi. Nici marilor teologi ai Conciliului nu li se face 
nedreptate când, pe de o parte, se atrage atenția în privința unei anumite 
oboseli şi, pe de altă parte, când se constată o neîncredere vădită arătată de 
la început față de orientarea mai puțin aprofundată a acelor membri şi 
autori, care din punct de vedere ştiinţific tindea mai mult spre zona empi- 
rică. Tocmai teologia de limbă germană, care era responsabilă împreună cu 
specialiştii francezi în prelucrarea marilor texte dogmatice, avea în vedere 
o funcţie de corectare cu privire la etapele particulare pe care le parcurgeau 
textele, era angajată prea puţin productiv. Frontul dintre „progresivi” şi 
„conservatori” (integralişti, curiali) nu s-a mai regăsit în constelația de 
până acum. Grupa celor progresişti începea să se diferențieze ea însăşi. 
Fronturi noi, care aveau să se formeze în mod clar abia în timpul de după 
Conciliu, şi-au făcut încet apariţia. 

Toate aceste greutăţi n-au putut împiedica în cele din urmă ca, per total, 
după multe etape ale textelor, să apară un text unitar surprinzător de bun 
şi de diferențiat. În orice caz, prelucrările au fost destul de drastice. Dife- 
ritele stadii ale prelucrării textului sunt legate de nume ca Mechelen, 
Roma, Zürich şi Ariccia. Între timp, documentul se chema „Schema XIII”, 
pentru că numărul documentelor finale trebuia să fie redus încă o dată. În 
aprilie 1965, a apărut pentru prima dată termenul de „constituție pastorală”, 
care este explicat în importanta notă (nr. 1) a prefeţei. Se poate obţine o 
imagine privind munca enormă din spatele acestei constituții, aproape de 
nemăsurat, chiar numai gândind la cele 20.000 de cereri de modificare ce a 
trebuit să fie rezolvate în ultima fază a elaborării acestui text. 

Deja de pe atunci erau unii părinți conciliari plini de influență, duşmanii 
exasperaţi tocmai ai acestei constituţii. Un preludiu al mişcării tradiționaliştilor 

de mai târziu apărea la orizont, care, cu siguranță, nu a fost luat prea mult 
în serios. Votul festiv de la sfârşit a dat la 7 decembrie 1965 - cu o zi înainte 
de încheierea solemnă a conciliului — 2309 de voturi DA contra a 75 de NU. 
Poate că ar fi putea fi redate, ca sinteză, câteva propoziţii din capitolul al 
IV-lea al primei părți: 
În acelaşi timp [Biserica] este ferm convinsă că, pentru a pregăti căile evanghe- 
liei, ea poate primi un însemnat şi variat ajutor din partea lumii, fie din partea 
indivizilor, fie a societăţii, cu înzestrarea şi activitatea lor. Pentru a promova 


cum se cuvine acest schimb şi ajutor reciproc în cele ce sunt comune Bisericii şi 
lumii (GS 40). 


Deosebit de eficace s-a dovedit formularea de la începutul documentului 
prin cuvintele: 


Bucuria şi speranţa, tristețea şi angoasa oamenilor de azi, mai ales ale săracilor 
şi ale tuturor celor care suferă, sunt şi bucuria şi speranţa, tristeţea şi angoasa 
ucenicilor lui Cristos şi nu există nimic cu adevărat omenesc care să nu aibă 
ecou în inimile lor (GS 1). 


2. Fisuri interne în structura lui Gaudium et spes 


În ciuda unor greutăți şi a multor piedici, proiectul Constituţiei pasto- 
rale despre Biserica în lumea de astăzi a ajuns în mod surprinzător bine la 
ţintă. Textul a mai câştigat în semnificaţie şi actualitate tocmai în faza cea 
mai de pe urmă a redactării sale. Presa şi interesul chiar şi al unui public 
mai puţin interesat de cele bisericeşti şi-au îndreptat atenția mult de tot 
către acest text din urmă. 

O greutate deosebită are faptul că o poziționare frontală dintre Biserică 
şi lume este mult depăşită şi că în prima parte principală se încearcă o an- 
tropologie creştină succintă, dar bogată în declaraţii (Capitolul I). De altfel, 
au fost depăşite cu siguranță şi alte bariere decisive, care se referă, înainte 
de toate, la modul de apreciere a lucrurilor pământeşti în cadrul propriei 
legalităţi relative, la subordonarea lumii tehnice față de viața omului, la 
învăţătura despre căsătorie şi familie, precum şi declaraţii privind războiul 
şi pacea. Unele pasaje, de exemplu, cele referitoare la înțelegerea şi discuția 
despre ateism, nu sunt suficient de clare nici astăzi. Trebuie adăugate încă 
accentuarea culturii şi a ştiinţei şi raportul lor față de Biserică. În Consti- 
tuţia pastorală se află şi rădăcinile apărării demnităţii şi drepturilor omului, 
lucru care a devenit până astăzi din ce în ce mai important. 

Faţă de acestea, şi față de multe alte declaraţii, are şi Biserica de astăzi 
o misiune continuă, care n-a fost îndeplinită nicicum până la capăt. Mai 
mult decât atât, poate fi susținută cu foarte bune argumente teza că primirea 
reală a Constituţiei pastorale nici măcar nu a început. O altă serie de cunoştinţe 

şi probleme mai degrabă metodice a fost, dacă nu rezolvată mulțumitor, 
totuşi marcată oficial ca misiune. Lucrul acesta este valabil mai întâi pen- 
tru înţelegerea „semnelor timpului” şi pentru criteriile lor de apreciere. 
Papa loan al XXIII-lea a folosit acest termen deja la anunțarea Conciliului 
în anul 1961 şi prin aceasta a dat expresie faptului că pentru Biserică nu 
este unitate de măsură o anumită epocă, ci fiecare timp trebuie să fie cer- 
cetat în lumina evangheliei, pentru a vedea în el urmele specifice ale Du- 
hului lui Dumnezeu. Chiar şi numai astfel de formulări arată că ambiguele 
„semne ale timpului” pot fi făcute rodnice pentru credință şi Biserică nu- 
mai prin exercițiul deosebirii spiritelor. O altă importantă poziţie de schim- 
bare este faptul că constituția pastorală porneşte metodologic „de jos” şi, 
prin aceasta, aduce în joc experiențe care, cu siguranță, nu se limitează 
doar la realitatea ce poate fi percepută numai pe cale empirică. Prin aceasta, 
a fost abordată o temă care, desigur, nu putea fi rezolvată de Conciliu, anume 
de a media între forme de cunoaştere sociologice cu formulări fundamen- 
tale ale credinței creştine. Chiar dacă acest plan nu a reuşit suficient de 
mulțumitor, prin aceasta se are în vedere totuşi o necesitate insuficient de 
rezolvată. În cele din urmă, nici până în ziua de astăzi nu a fost urmărită 
cu destulă seriozitate problema unei integrări comprehensive a unei gân- 
diri înnoite privind dreptul natural şi a formelor biblice de gândire, fără a 
mai ține cont de medierea prin formele de înțelegere ştiinţifice dobândite 
pe cale empirică. 

Această apreciere de fond a Constituţiei pastorale trebuie să fie păstrată 
ca atare şi atunci când sunt arătate limitele sale. Ele sunt evidente deja 
prin procesul apariției sale. Munca a avut de suferit din cauza suprasolici- 
tării multor membri ai Comisiei cu alte misiuni de îndeplinit; din acest 
motiv, pregătirea n-a fost continuă nici în privința timpului, nici a conținu- 
tului; dar nici nu se poate uita faptul că nu prea existau lucrări pregătitoare; 
problemele lingvistice legate de traducerea cerută în limba latină au îngre- 
unat consilierile la toate nivelele; până atunci nu existau modele încuraja- 
toare şi comparabile din partea practicii doctrinare. N-a fost uşor de obținut 
aprobarea episcopilor pentru o tratare completă a numeroaselor probleme 
legate de timp şi condiționate la nivel social-istoric, supuse schimbărilor. 
În cele din urmă, cuprinsul documentului depăşeşte, probabil, limita posi- 
bilă din punct de vedere al tehnicii de lucru pentru un comitet de două mii 
cinci sute de episcopi. S-a mai vorbit deja despre oboseala şi suprasolicitarea 
multor şi importanţi teologi. Aceste lipsuri obiective şi structurale, este de 
înțeles, se regăsesc în document într-o formă suficient de diversă. Se poate 
da dreptate episcopilor implicaţi cu totul la elaborarea textului (de exemplu, 
M.G. McGrath), care credeau că ar mai fi fost necesar încă un an pentru 

maturizarea completă a textului, pentru depoziția unor formulări indivi- 
duale şi pentru întărirea coerenței întregului text. 

Presiunea timpului s-a putut observa şi în legătura mai puțin reuşită cu 
celelalte documente conciliare. Este posibil că, tocmai din această cauză, 
textul complet al Constituţiei pastorale a fost mai puțin comentat. Astfel, se 
remarcă faptul că dimensiunea despre rugăciune şi liturgie, şi prin aceasta 
şi legătura cu importanta Constituţie despre liturgie Sacrosanctum Conci- 
lium, lipseşte aproape completi. Raportarea la Constituţia despre Biserică 
Lumen gentium, cu care este vecină şi strâns unită, se dovedeşte în urma 
unei analize mai atente a fi deosebit de slabă. Cifra celor 20 de citate în 
Constituţia pastorală (dintre acestea, jumătate în capitolul IV al primei 
părți principale) nu trebuie să inducă în eroare, căci — privit din punct de 
vedere cantitativ — documentul despre activitatea misionară a Bisericii, 
care este cu mai bine de jumătate mai scurt, conține 50 de mărturii luate 
din Constituţia despre Biserică. Mult mai grav este faptul că două docu- 
mente ale Conciliului, deosebit de importante din punct de vedere teologic, 
nu sunt deloc amintite, şi anume Constituţia despre revelaţia divină Dei 
Verbum şi Decretul despre ecumenism Unitatis redintegratio. Dacă ideile 
acestor hotărâri ar fi fost aprofundate nu numai la nivelul vorbelor, ci şi al 
spiritului, condițiile pentru trimiterea Bisericii în lume ar fi devenit mai 
clare şi, prin aceasta, şi cerinţele legate de orice responsabilitate creştină 
față de lume: numai o Biserică reînnoită din propriul centru poate avea 
curajul unei trimiteri către lume. 

Este de la sine înțeles că simpla integrare a textelor amintite mai sus 
n-ar fi putut rezolva problema specifică privind deschiderea Bisericii față 
de lumea modernă. Pentru aceasta sunt necesare şi multe alte eforturi. 
Dar tocmai față de aceste eforturi a fost adusă, deja înainte de terminarea 
Conciliului, o critică dură din partea specialiştilor competenţi. Nu este în- 
tâmplător faptul că aceasta se îndreaptă, înainte de toate, către poziția 
luată față de progresul tehnic şi, mai ales, față de civilizația modernă. S-a 
voit descoperirea unei identificări prea inofensive între progresul tehnic şi 
„progresul creştin”. Procesul transformării lumii prin intervenţia omului 
şi aşteptarea împărăției lui Dumnezeu sunt strâns legate între ele. La acest 
punct atât de sensibil, deschiderea față de lume trebuia să treacă mai întâi 
peste un timp de probă. 

Trebuie acordată atenţie faptului că aici Constituţia pastorală merită o 
judecată mai corectă față de cum se întâmplă de obicei. În realitate, ea atrage 
mai mult atenția asupra fragilității existenței umane, asupra ambiguităţii 


* Este de remarcat faptul că în întreg documentul Constituţiei pastorale se găseşte doar 
o sngură indicație referitoare la Sacrosanctum Concilium. 

„progresului” şi a puterii păcatului, decât i-ar fi rămas în minte unui teo- 
log al Conciliului de la proiectele anterioare. Există totodată suficient de 
multe limitări împotriva unei interpretări în sensul unei credințe optimiste 
în progres. Cu toate acestea, nu se poate nega faptul că o anumită euforie 
a noului început de drum, care a putut lăsa urme şi în discursurile de des- 
chidere ale papilor cu ocazia perioadelor de şedinţe, şi chiar şi rămăşiţe ale 
unei încrederi naive în progres, marchează multe afirmaţii. Pe de o parte, 
acesta era semnul unei noi speranţe, care nu trebuie să fie dezavuată as- 
tăzi, dar era cumva şi un tribut plătit spiritului vremii, lucru care se vede 
mai clar la o distanță de 40 de ani. 

Pe de altă parte, nu se poate pune la îndoială că, datorită autorilor prin- 
cipali francezi ai textului, în strâns raport cu un entuziasm mai puţin re- 
flectat pentru Teilhard de Chardin, a mai apărut o componentă teologică 
pentru explicarea progresului tehnic şi s-a unit cu acesta: procesul progresiv 
al umanizării lumii corespunde ideii dezvoltării de sine a lui Cristos cosmic 
în istorie. Astfel, la afirmaţiile privind raportul dintre bine şi mântuire, 
progres şi viața veşnică, istorie şi veşnicie, imanenţă şi transcendenţă, au 
dominat declaraţiile convergente şi identificabile, în timp ce momentele de 
diferență au trecut mai degrabă în planul secundar. Evident că nu s-a reuşit 
suficient de bine să se spună pe nume cu toată claritatea şi la părțile de 
umbră ale progresului, şi la ambiguitatea permanentă a unor evoluţii. 
Acest lucru poate fi înțeles pornind de la intenţia Constituţiei pastorale, 
pentru că se voia o diminuare a resentimentelor potrivnice civilizației teh- 
nice. A lipsit în mod vizibil forța de a pronunţa acest da față de lume, în aşa 
fel încât să se poată avea în vedere cu seninătate şi imparțialitate şi ambi- 
guitatea, şi regresul din cadrul progresului. 

Privind astfel lucrurile, presiunea exercitată de timp, sub care se desfă- 
gura prelucrarea textului, a influențat în mod negativ. O reflecţie mai 
adâncă asupra forței proprii a mântuirii creştine şi a misterului lui Cristos 
ar fi putut evita o împăcare destul de pripită între creştinism şi lumea mo- 
dernă şi ar fi putut împiedica o transfigurare uneori prea strălucitoare a 
tehnicii. În altă ordine de idei, este destul de instructiv faptul că tocmai 
observatorii necatolici au avertizat în privința acestor pericole”. Se caută 
în zadar o teologie diferențiată a crucii. 


3. „Criza” postconciliară în întoarcerea spre lume 


Nu pot fi negate fisurile semnalate mai sus în structura Constituţiei 
pastorale. Insă ele nici nu trebuie să fie supraevaluate în sens negativ. Se 


5 Această problemă merită o atenţie specială, însă lucrul acesta nu poate fi tratat în 
cadrul mai restrâns al acestei prezentări. 

pune problema găsirii unor indicii în cadrul acestor probleme pentru o 
muncă ulterioară în sensul rezolvării lor. Ar fi fatal dacă, pornind de la 
lipsurile Constituției pastorale semnalate mai târziu, s-ar pune sub sem- 
nul întrebării însăşi intenția proiectului ca atare din faza incipientă şi apoi 
din timpul elaborării textului. Privind astfel lucrurile, nu se exclude urmă- 
rirea critică a procesului de recepţie al lui Gaudium et spes, ci ea se dove- 
deşte a fi chiar necesară. Astăzi, textele din 1965 nu mai pot fi citite naiv, 
ci, având în vedere întreaga poveste a efectelor sale de-a rândul anilor, tre- 
buie făcute eforturi pentru a se înțelege complexa lor intenție şi structură 
originală. 

În cazul acesta, trebuie să fie abordată mai întâi „dinamica” observată 
clar în Conciliu şi în documentele sale. Întregul Conciliu este înțeles de 
unii ca o eliberare progresivă de puterile „tradiționalismului” şi ajunge la 
dezvoltarea sa deplină abia cu Decretul despre ecumenism şi Declarația 
privind libertatea religioasă şi religiile necreştine. Declaraţia extraordinară 
a Conciliului, care reiese din cadrul documentelor conciliare şi a discursului 
magisterial, apare ca fiind scopul adevărat al acestei adunări bisericeşti. 
Alţi factori dinamici — cum sunt: deschidere, aggiornamento, dialog — şi 
anumite obiective ale Conciliului€, care de felul lor sunt corecte în sine, au 
valoare de perspective, care flanchează o astfel de interpretare a textului. 
Apoi se mai înțelege şi faptul că înseşi declaraţiile Constituţiei pastorale — 
în stratificarea lor multiplă, în părțile lor sigure, dar şi în rezervele lor — pot 
fi citite şi studiate mai puţin ca „literă”; ele apar, mai degrabă, ca indica- 
tori de direcție în sensul unei continuări insistente a drumului ce a fost 
deja trasat odată. În felul acesta au fost lăsate la o parte două lucruri care 
în viitor trebuie să determine mai mult primirea ei, şi anume de a recu- 
noaşte de-acum legătura ei cu documentele centrale ale Conciliului şi de a 
citi Gaudium et spes ţinând cont de toate tonurile secundare şi toate rezer- 
vele care ţin de Constituţia pastorală. 

Însă primirea sigur unilaterală a Constituţiei — nu fără contextul pro- 
priilor părți de umbră - nu poate justifica încă ceea ce s-a numit mai târziu 
„criza întoarcerii spre lume”. Un singur text nu provoacă de la sine astfel 
de schimbări. Abia acum se vede tot ceea ce s-a acumulat cu timpul în Bi- 
serică. În lumea modernă s-au dezvoltat fermente ale culturii şi ale vieţii 
sociale, care au pătruns ca o furtună prin uşile deschise ale Bisericii. Aceasta 
s-a ocupat atât de mult cu propria apărare şi defensivă, încât nu mai era 
capabilă practic să realizeze această deschidere față de lume cu deosebirea 
necesară a spiritelor. Condiţia de ghetou a cerut preţul ei prin aceea că în 


ë Nu a fost nici o condamnare a unor erori din domeniul credinței sau moralei, ci a pre- 
dominat o orientare de natură pastorală. 

discuțiile purtate cu lumea modernă existau puţine forțe rezistente adevă- 
rate. Astfel, nu rareori, s-a întâmplat ca din deschiderea necesară să rezulte 
o adaptare mai puțin voită. 

În Biserică se adunaseră multe, cum ar fi, de exemplu, problemele miş- 
cării muncitoreşti, ale colonialismului, ale criticii biblice şi istorice, ale mo- 
dernismului, ale marxismului, ale criticii religiei, ale noilor probleme filo- 
zofice. Conflictele apărute astfel au fost „rezolvate”, nu rareori, pe calea 
administrării şi a disciplinării, fără o confruntare deschisă cu problemele 
concrete. Acestea au fost mai degrabă date la o parte, dar ele au mocnit 
mai departe în Biserică. Foarte probabil că acest proces de macerare as- 
cuns, precum şi forța de explozie a acestor probleme nerezolvate au fost 
subestimate, pentru că se investea mai multă încredere în închiderea mo- 
nolitică a catolicismului, în succesele sale exterioare în defensivă şi autori- 
tatea formală a magisteriului. Dar din moment ce s-au ridicat de-acum 
ecluzele, apa a pătruns înăuntru cu mare forță. Zăpada se topise deja, cu 
toate acestea, venea asemenea unui timp precipitat de moină. Istoricii tim- 
pului au atras mereu atenţia la faptul că multe mişcări târzii din anii '60 
şi '70 îşi anunţaseră deja prezenţa în anii '50”. În realitate, în aceste eveni- 
mente existau prea multe lucruri adevărate şi necesare — chiar dacă nu 
într-o formă pură —, ca să nu fi fost necesară o întâlnire deschisă cu ele şi 
abordarea lor curajoasă. Acum, când s-a început dialogul cu lumea, şi-a 
arătat întreaga ei fascinaţie şi-l învăluia pe cel care n-a reuşit încă să do- 
bândească un raport real față de ea. Doar aşa se poate înțelege cum, peste 
noapte, integralişti foarte convinşi de vederile lor au ajuns deodată mo- 
derni, iar cei educați foarte conservativ au ajuns să fie progresişti. 

Cu siguranţă că trebuie să fie căutate motivele. O cauză existenţială 
pentru dificila recepţie este, înainte de toate, schimbarea radicală, drastică, 
din anul 1968. Revolta studențească din Paris s-a dovedit a fi un fapt cu 
însemnătate mondială, care, la puţine diferențe de timp, a apărut şi în Tokio, 
Roma, Frankfurt şi chiar şi în Varşovia. Aici a apărut ceva ce nu putea fi 
văzut cu toată claritatea cu câţiva ani în urmă. Acolo accentul se punea, în 
primul rând, pe critica adusă oricărei forme de instituţii, o critică față de 
tot ceea ce se impunea oamenilor sau voia să oblige, fără ca aceştia să poată 
avea vreo influență. Însă nu numai critica şi distrugerea, ci în spatele acestor 
forme de respingere şi refuz de a conlucra în această lume etalată stau o 
întreagă serie de necesități: ieşirea din orice formă de sclavie, şi pentru 
asta, dobândirea unei libertăţi nelimitate; eliberarea de povara istoriei şi a 
autorității, şi pentru asta, căutarea unei identități necurmate; nimicirea 


1 Este vorba de formarea spontană de grupuri, întâlniri ecumenice, punerea de probleme 
filozofice, reforme liturgice, prioritatea individului şi a autonomiei, accentuarea atitudinilor 
existenţiale în fața normelor şi instituţiilor abstracte etc. 

vechilor structuri de stăpânire, şi pentru asta, existenţa într-un proces de 
emancipare crescândă; dezbaterea privind interesele marilor puteri (cu- 
vinte-cheie: Vietnam, Biafra, sfârşitul Primăverii de la Praga). „Lumea” a 
devenit deodată alta. Ea nu mai avea strălucirea progresului tehnic ce nu 
putea fi oprit şi a libertăţii în continuă creştere, ci a fost percepută ca un 
ansamblu de relaţii schimbătoare, în care adevărul şi dreptatea nu pot fi 
dobândite decât în mod pasional prin protest militant. 

De fapt, în ciuda oricărei discuţii despre o „schimbare de tendințe” — cel 
puţin în spațiul public al vieţii noastre —, această schimbare radicală cultu- 
rală este încă puternică. Biserica însăşi a trebuit să afle în curând, nu atât 
din afară, ci dinăuntru, că ea nu va avea o soartă diferită de cea a altor 
instituţii obişnuite. Dacă în Gaudium et spes mai era încă impresia că aici 
s-ar deschide spre lume, ajutându-se singură, o Biserică aproape indepen- 
dentă față de vremuri şi prea puţin ameninţă de ultimele furtuni, în cen- 
trul Bisericii a apărut acum un ecou neaşteptat al marii schimbări culturale 
radicale. Nu este nicidecum întâmplător faptul că, exact în această perioadă, 
cuvântul „criză” este făcut titlu de carte tocmai de teologii ce au participat 
la lucrările Conciliului de pe o poziție de prim-rang. H. De Lubac se plânge 
că Gaudium et spes nu ar recomanda, de fapt, o deschidere generală față de 
lume, după cum consideră unii. 


Cu toate acestea, nu trăim noi realitatea în care, chiar dimpotrivă, din cauza 
unei înşelări masive, această „deschidere” conduce la uitarea mântuirii, la în- 
străinarea de evanghelie, la aruncarea crucii lui Cristos, la un drum spre viața 
secularizată, la o formă personală de credință şi moravuri, pe scurt, la o dizol- 
vare în ceea ce este pământesc, la nerecunoştinţă, la pierderea identităţii, adică 
la trădare față de obligația noastră față de lume? 


Evoluţia ulterioară este cunoscută. Din cauza unei evoluţii polarizante 
în mod diferit, Biserica pierde în multe țări forța ei privind responsabilitatea 
faţă de lume. Întrucât ea, în acest timp decisiv al schimbărilor sociale şi 
culturale, este preocupată în mod deosebit de intensiv cu reforma structu- 
rilor şi oficiilor din propriul ei domeniu, pierde încă o dată şansele misiunii 
proprii față de lume. Lucrul acesta ar trebui să fie valabil cel puţin pentru 
Europa Centrală. Că aici orice judecată generalizatoare este dificilă, o arată 
evoluţia total diferită din țările Americii Latine, unde, datorită impactului 
venit din partea Conciliului şi, în special, pornind de la Gaudium et spes, a 
inițiat o transpunere specifică proprie a acestor impulsuri’. Poate că trans- 
formarea din Bisericile latino-americane este evenimentul cel mai durabil 
ce a preluat noul început de drum specific Constituţiei pastorale Gaudium 


8 A se vedea, în acest sens, importantul document final al Adunării Episcopale Paname- 
ricane de la Medellin (1968). 

et spes. Conflictul s-a accentuat şi mai mult la nivel mondial în anul 1968, 
prin Enciclica Humanae vitae: tocmai această problemă delicată privind 
edificarea căsătoriei şi a familiei a fost lăsată de către Constituţia pastorală 
spre clarificare papei şi unei comisii convocate de către acesta. 

În cadrul acestei prezentări a Constituţiei pastorale nu este posibilă 
descrierea metamorfozelor înțelegerii lumii în teologia timpului de față. 
Aceste schimbări au multe etape, care, ce-i drept, sunt mai rar în legătură 
directă cu problematica ridicată de Gaudium et spes- lucru care este din 
nou semnificativ —, dar în cele din urmă nu pot fi înțelese fără perspectivele 
conciliare. Dacă sunt permise abordarea acestor transformări cel puțin la 
nivel de cuvinte-cheie, pot fi schițate următoarele perspective: afirmația 
conciliară despre autonomia relativă a domeniilor pământeşti este radica- 
lizată într-o interpretare teologică a secularizării; printr-o eliberare adesea 
totală a „lumii pământeşti”, apare de cele mai multe ori un fel de coexis- 
tență paralelă indiferentă între Biserică şi lume; de această tendință se 
leagă adesea o evidenţiere emfatică privind aspectele viitoare ale istoriei. 
„Lumea” devine din ce în ce mai mult o realitate concepută exclusiv isto- 
ric, care este marcată de „procesul de umanizare”, de intervenția activă a 
omului şi de eliberarea de forțele de până acum ale istoriei. Plecând de aici, 
nu mai era un pas prea mare până la a privi lumea secularizată ca o istorie 
umană aflată sub programele emancipării sau chiar ale revoluției. Lipsa de 
legături dintre credință şi lume, care a rezultat în urma unei eliberări de 
proporții a lumii, a cedat unei alte constelații. În lumina promisiunilor 
escatologice ale tradiției biblice (de exemplu, pace, dreptate, reconciliere), 
„lumea” apare cu caracterul ei provizoriu, fapt care uşurează transforma- 
rea ei, iar pe de altă parte, apare în distanţa ei față de ceea ce ar trebui să 
fie. Astfel, în contextul condiţiilor concrete istorice ale prezentului, promi- 
siunile revelației sunt în mod critic imperative eliberatoare, care explică 
contrazicerea privind lumea existentă. Realitatea nu mai este înțeleasă 
acum admirând şi prezentând, ci respectiva realitate poate fi realizată nu- 
mai prin transformarea activă a lumii. Prin aceasta, escatologia creştină 
este productivă, creativă şi se găseşte totodată într-o aşteptare activă. Vii- 
torul este adevăratul element constitutiv al istoriei. 

Astfel, s-a născut noua „teologie politică”, având un stil nou. Chiar 
aceasta a cunoscut mereu noi accentuări ce nu pot fi discutate în cadrul 
acestei prezentări. Două cuvinte-cheie ar trebui să ajungă. Pe de o parte, 
teologia politică, orientată cu totul spre viitor, este corectată prin figura 
„memoriei”, care se sprijină pe tradiţii ce până acum au fost oprimate şi 
evocă latura speranțelor neîmplinite în ceea ce a fost uitat, ceea ce este 
periculos şi provocator. Astfel, se încearcă o completare a pericolului ame- 
nințător venit din partea unei lumi viitoare abstracte cu dimensiunea originii 

şi a istoriei către înapoi. Celălalt punct de vedere constă într-o radicalizare 
a dimensiunii apocaliptice a credinței creştine. Apocaliptica aduce presiunea 
timpului şi a acţiunii în urmarea lui Isus Cristos şi stă în calea unei gândiri 
orientate evolutiv, care, în cele din urmă, este lipsită de aşteptare şi seduce 
la pasivitate. Cu ajutorul înnoirii acestei urmări între mistică şi politică, 
poate fi schimbată religia maselor în forma sa originală. Însă lucrul acesta 
nu are loc mai întâi în Bisericile tradiționale, ci, poate, în ordinele reînnoite 
sau în modernele comunități de bază?. 

Cu aceasta s-a ajuns la problemele legate de modul prezent de a înțelege 
lumea. Este cu totul consecvent dacă şi acesta cere corecturi într-o altă 
direcție. Conceptul despre lume, aşa cum tocmai a fost discutat şi se face 
auzit şi în Constituţia pastorală, a lăsat cu greu loc pentru creaţie în afara 
omului şi pentru Cosmos, în general. Lumea a fost în mod esenţial istorie. 
Acum, natura lăsată deoparte şi manipulată îşi cere dreptul ei. Conceptul 
despre lume, prezent şi în Gaudium et spes, ca şi în teologia postconciliară, 
s-a dovedit a fi destul de incapabil în a percepe realitatea lumii cu nota ei 
de realitate creată. Astfel, accesul către o tematică ecologică este mai întâi 
dificil. Aceasta, pentru că şi aici a apărut o mare lipsă; există puține impul- 
suri în privința provocărilor ecologiei. Păstrarea creaţiei, care nu rezultă 
din acțiunea omului şi a condiţiilor de viață ale omului, are cu greu un loc 
în sistemul şi în schimbările acestor concepte despre lume. 

Privind înapoi, panorama schimbărilor arată din nou datoriile Consti- 
tuţiei pastorale, care n-au mai fost îndeplinite. Nici nu aparținea de cercul 
obligaţiilor ei să prelucreze şi să dezvolte dimensiunile amintite ale con- 
ceptului despre lume. Dar, în realitate, ea însăşi a scos în evidență doar 
câteva perspective, şi astfel, a favorizat indirect şi neintenționat tendințe 
unilaterale, care, la rândul lor, au reclamat şi ele o corectură succesivă. 
Însăşi teologia a pus la dispoziție doar schițe programatice privind un con- 
cept cuprinzător despre lume, care au fost marcate, de cele mai multe ori, 
numai de tendinţe scurte şi care au dispărut relativ într-un mod discontinuu. 
O prezentare completă a conceptului despre lume şi abia după aceea a re- 
laţiei Biserică-lume se află încă pe cale. 


4. O nouă interpretare sub semne schimbate 


La sfârşitul acestei prezentări, ar trebui ca, cel puţin la nivel de teze, să 
fie arătate perspectivele care, din cauza schimbărilor apărute între timp, 
sunt necesare pentru receptarea Constituţiei pastorale. Este inevitabilă, 


° Comunităţi de bază este expresia care arată o notă pastorală dominantă în Biserica din 
America Latină. Este vorba despre entuziasmul trăirii credinței, plecând, în primul rând, 
de la lectura şi meditarea Sfintei Scripturi la nivelul vieţii comunitare parohiale. 

pe de o parte, o nouă interpretare a intenţiei acestui document şi chiar şi a 
textului, ținând cont de condiţiile prezente, şi, pe de altă parte, să fie aduse 
la adevărata valoare, în sensul unei corectări, acele dimensiuni care până 
acum au fost prea puţin sesizate. 

1. Intenţiile exprimate în Gaudium et spes şi dificultăţile lor prezente în 
textul votat trebuie să fie primite în sens pozitiv şi, în acelaşi timp, trebuie 
să fie înțelese semnalele de avertisment pentru o muncă teologică, semnale 
care astăzi nu sunt cu nimic mai puţin importante decât înainte cu 40 de ani. 

2. O viitoare receptare trebuie să reliefeze tocmai straturile şi dimensi- 
unile textului conciliar, care până acum s-au dovedit a sta în calea conşti- 
inței de sine de astăzi şi, din acest motiv, au fost date la o parte. Având în 
vedere o receptare rodnică, un nou interes arătat Constituţiei pastorale 
trebuie să perieze acest text în răspăr, adică să dea valoare tocmai punctelor 
de vedere necontrolate şi neintegrate până acum. 

3. Abia cu îndeplinirea acestor condiții începe adevărata receptare a 
Constituţiei pastorale Gaudium et spes. Multe impulsuri sunt încă neex- 
plorate. Este un document deschis, care a fost acceptat de Conciliu conştient 
într-o formă provizorie şi nefinalizată. Din cauza urgenţei multor probleme, 
a fost asumată o anumită lipsă de echilibru. Astfel, prezentarea problemelor 
şi a necesităților obligă atât Biserica de astăzi, cât şi pe cea de mâine. În 
sensul acesta, etosul textului este mai important decât rezolvările sale. 
Astfel, Gaudium et spes cere un nou început în viața Bisericii. 

Cam atât despre drumul pe care va trebui să-l urmeze o viitoare recep- 
tare, care trebuie să fie învățată din istoria interpretării de până acum. 
Aici a fost vorba, înainte de toate, despre puncte de vedere formale în ati- 
tudinea față de acest document. 

In continuare, având în vedere mai mult conţinutul, trebuie, în încheiere, 
să fie formulate câteva teze: 

4. Modul de a înțelege „lumea” trebuie să țină cont mult mai mult decât 
până acum de realitatea plină de tensiuni dintre istorie şi societate, dar şi 
dintre om şi natură. Acceptarea lumii în „dimensiunea ei pământească” 
nu desființează structura ei istorico-salvifică. Din punct de vedere teologic, 
nu există o lume neutrală. Ea a fost dintotdeauna ori deschisă spre marele 
Dumnezeu, chiar dacă nu ştie aceasta, ori s-a îndepărtat de el. Cu aceasta, 
trebuie să fie dată valoarea cuvenită caracterului decisiv al relaţiilor dintre 
lume şi istorie. Din punct de vedere etic şi teologic, conceptul de responsa- 
bilitate şi ideea judecății sunt strâns legate. Pentru structurile pământeşti, 
acest mod extins de a vedea lucrurile înseamnă că ele vor fi percepute mai 
mult în calitatea lor ambivalentă şi, totodată, „amestecată”: între bun şi 
rău, între imanent şi transcendent, între nociv şi folositor. În cele din urmă, 

trebuie avut în vedere caracterul rezistent al tuturor structurilor ce se 
opun unei schimbări continue spre bine. 

5. Aceste indicaţii arată deja, pornind de la experienţa lor profană, că 
semnificația crucii lui Isus Cristos ocupă un loc central şi la care nu se 
poate renunța atunci când se are în vedere îndeplinirea misiunii creştine 
față de lume: zădărnicia, oboseala şi eşecul transformării lumii. Tocmai 
din acest motiv, creştinul care trăieşte speranța împotriva oricărei speranțe 
nu trebuie să se lase descurajat. Adevărata, dezinteresata şi, în lumina 
evangheliei, singura transformare plină de succes a lumii are loc în pătimi- 
rea iubirii. Cu cât Biserica şi creştinul se apropie mai mult de miezul cre- 
dinței creştine, cu atât mai curajoasă poate deveni angajarea lor în trans- 
formarea lumii. Puterea schimbării răbdătoare nu paralizează decât atunci 
când este luat în serios păcatul lumii din noi şi din jurul nostru. 

6. Biserica şi lumea nu pot fi diferențiate una de alta în mod adecvat. 
Ele sunt învăluite de creaţie şi de istoria mântuirii sau a eşecului. Pur şi 
simplu, ele nu pot fi separate. Duhul lui Dumnezeu suflă şi în afara Biseri- 
cii — în lume. Şi însăşi Biserica, după cum învaţă în mod deosebit evanghe- 
listul Matei, este mereu o parte din lume până la sfârşitul zilelor. Pentru 
creştin, lumea poartă în sine, oricum, o dimensiune dialectică, marcată de 
două aspecte fundamentale, anume locul trimiterii şi al luptei, al speranţei 
şi al morții, al iubirii şi al rănirii. Lumea este mereu patrie şi străinătate 
în acelaşi timp. De aceea, nu există nici un „da” al credinţei față de lume, 
care să dispară în mijlocul acesteia. Cel care nu absolutizează lumea sau 
nu o divinizează poate acționa cel mai bine pentru afirmarea ei în sensul 
cel mai profund creştin. 

În locul unei concluzii care ar putea sintetiza cele descrise în această 
prezentare, poate fi reflectată şi aprofundată convingerea unui creştin 
care, deja din secolul al II-lea, a dat glas la toate acestea într-un mod precis 
şi valabil până astăzi: „Însuşi Dumnezeu i-a aşezat pe creştini într-un ast- 
fel de loc, încât nu li se cuvine să-l părăsească”. 


